OBH 793/2000.
Az állampolgári jogok országgyűlési biztosának jelentése
Ügyintéző: dr. Zséger Barbara

Az eljárás megindulása
A panaszos beadványában sérelmezte, hogy évek óta lakásában gondoskodik a cselekvőképességet kizáró gondnokság alá helyezett B.M.-ről, de a gondnokolt nyugdíját nem kapta meg. Kifogásolta továbbá, hogy kérelem ellenére a gondnokoltat nem helyezték el bentlakásos otthonban. A panaszos a vizsgálat ideje alatt elhunyt, azonban a cselekvőképességet kizáró gondnokság alá helyezett B.M. bentlakásos otthoni elhelyezésének megoldatlansága miatt a további vizsgálat indokolt volt.

Megállapított tényállás
Az vizsgálat során tájékoztatást kértem az érintett önkormányzat jegyzőjétől. A jegyző tájékoztatása szerint a gondnokolt 9-10 éve tartózkodik a panaszos által bérelt önkormányzati lakásban. B. M. az Esztergomi Városi Bíróság 1999. szeptember 27-én kelt és november 1-jén jogerőre emelkedett ítélete szerint cselekvőképességet kizáró gondnokság alatt áll. A gondnokolt nyugellátását az ideiglenes gondnok 1999. februárjától vette fel. Az érintett rokonai a gondnoki tisztséget nem vállalták, ezért a Városi Gyámhivatal hivatásos gondnokot rendelt ki részére. A határozat szerint a gondnokolt nyugellátását a határozat kézbesítését követően a gondnok veszi át. A jegyző által megküldött dokumentumok között szerepelt a panaszos által aláírt 13 átvételi elismervény, melyek szerint a panaszos 1999. februárjától 2000. februárjáig (a dokumentáció megküldéséig) az ideiglenes gondnoktól, majd a gondnokot rendelő határozatban megnevezett hivatásos gondnoktól a gondnokolt nyugdíját átvette.

A gondnokolt a bentlakásos otthoni elhelyezést nyújtó intézménybe történő felvételi kérelmét 1997. december 10-én adta be a Polgármesteri Hivatalhoz. A szakértői testület nem javasolta az idősek otthonában történő elhelyezést, ezért a Komárom-Esztergom Megyei Önkormányzat Vaszary Kolos Kórház Pszichiátriai Gondozója főorvosának és a Simor János Intézet pszichiáter szakorvosának véleménye alapján az önkormányzat a Komárom-Esztergom Megyei Önkormányzat Fogyatékosok Otthonába utalta be. Az 1998. szeptember 14-én kelt beutaló határozat szerint az érintett "lakhatási körülményei emberhez nem méltóak, önellátásra képes, de ítélőképessége teljes mértékben hiányzik". A határozat sürgős, határozatlan időre szóló beutalást említ. A vizsgálat megindulásáig a gondnokolt intézményi elhelyezésére nem került sor, a kijelölt otthonban a  megüresedett férőhelyekre a felvétel joga határozatlan időre megvonásra került. 

Az aljegyző asszony tájékoztatása szerint a vizsgálat ideje alatt a gondnokolt intézményi elhelyezését hely hiányában megoldani nem tudták. Ezért a családsegítő szolgálat munkatársai - az intézményi elhelyezésig - minden nap otthonában felkeresik az érintettet és a háziorvos figyelmét is felhívták az egyedül élő cselekvőképtelen személyre.

Alkalmazott jogszabály
1993. évi III. törvény a szociális igazgatásról és szociális ellátásokról
66. § Ha az életkoruk, egészségi állapotuk, valamint szociális helyzetük miatt a rászorult személyekről az alapellátás keretében nem lehet gondoskodni, a rászorultakat állapotuknak és helyzetüknek megfelelő szakosított ellátási formában kell gondozni.
67. § (1) Az önmaguk ellátására nem, vagy csak folyamatos segítséggel képes személyek napi legalább háromszori étkeztetéséről, szükség szerint ruházattal, illetve textíliával való ellátásáról, mentális gondozásáról, a külön jogszabályban meghatározott egészségügyi ellátásáról, valamint lakhatásáról (a továbbiakban: teljes körű ellátás) az ápolást, gondozást nyújtó intézményben kell gondoskodni, feltéve, hogy ellátásuk más módon nem oldható meg.
(2) Ápolást, gondozást nyújtó intézmény az idősek otthona, a pszichiátriai betegek otthona, a szenvedélybetegek otthona, a fogyatékos személyek otthona, valamint a hajléktalanok otthona.

93. § (1) A személyes gondoskodást nyújtó szociális ellátások igénybevétele önkéntes, az ellátást igénylő, illetve törvényes képviselője kérelmére, indítványára történik.
(2) Ha az ellátást igénylő cselekvőképtelen, a kérelmet, az indítványt törvényes képviselője terjeszti elő. A korlátozottan cselekvőképes személy kérelmét, indítványát törvényes képviselőjének beleegyezésével terjesztheti elő. Ha közöttük a kérelem, az indítvány kérdésében vita van, arról a gyámhivatal dönt.

94. § A személyes gondoskodást nyújtó szociális intézményi jogviszony keletkezését
a) a lakóhely szerint illetékes települési önkormányzat képviselő-testületének határozata,
alapozza meg.

94/C. § (1) Az intézményvezető - a 20/A. §-ban foglaltak szerint - az igények beérkezésének sorrendjében gondoskodik az ellátást igénylők elhelyezéséről.
(2) Az intézmény vezetője az ellátást igénylő azonnali elhelyezéséről gondoskodik, ha annak helyzete a soron kívüli elhelyezést indokolja. A soron kívüli elhelyezésre vonatkozó igényt a kérelemben, illetve a beutaló határozatban fel kell tüntetni.
(3) Több soron kívüli elhelyezésre vonatkozó kérelem, illetve beutaló határozat esetén az intézményvezető az igény kielégítésének sorrendjéről az intézmény orvosának és a fenntartó képviselőjének bevonásával dönt.
(Hatályos 1999. X. 1-től)

94. § (5) Az intézmény vezetője a beutalt azonnali elhelyezéséről gondoskodik, ha a beutalt helyzete a soron kívüli elhelyezést indokolja. A soron kívüli elhelyezésre vonatkozó igényt a beutaló határozatban fel kell tüntetni.
(Hatályos 1998. I. 1. - 1998. XII. 31.)

Érintett alkotmányos jog
Alkotmány 70/E. § "(1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg."

A vizsgálat megállapításai
A jegyző által megküldött iratok között szereplő átvételi elismervényekből megállapítható, hogy a panaszos megkapta a gondnokolt nyugdíját, így az erre vonatkozó panasza megalapozatlan. 

A vizsgálat során elemzést igényelt az a kérdés, hogy az önkormányzat megtette-e mindent a gondnokolt bentlakásos otthoni elhelyezése érdekében. A beutaló határozat 1998. szeptember 4-én kelt és sürgősséggel utalta be az érintettet a fogyatékosok otthonába. A határozat szerint B. M. ügyeinek viteléhez szükséges belátási képessége állandó jelleggel hiányzik és lakhatási körülményei emberhez nem méltóak. Testvérei gondozását nem vállalták, közös lakásukból lakcímét fiktiváltatták. 

A szociális igazgatásról és szociális ellátásokról szóló 1993. évi III. törvény szerint az intézmény vezetője az ellátást igénylő azonnali elhelyezéséről gondoskodik, ha annak helyzete a soron kívüli elhelyezést indokolja. Több soron kívüli elhelyezésre vonatkozó kérelem, illetve beutaló határozat esetén az intézményvezető az igény kielégítésének sorrendjéről az intézmény orvosának és a fenntartó képviselőjének bevonásával dönt. A Komárom-Esztergom Megyei Önkormányzat Fogyatékosok Otthonának igazgatója arról tájékoztatta a Polgármesteri Hivatalt, hogy a Közgyűlés az intézményben megüresedő férőhelyekre a felvétel jogát határozatlan időre megvonta és egy másik fogyatékosok otthona lakóinak átvételére korlátozta. Az otthon részéről a helyhiány és a felvétel jogának korlátozása akadályozta a gondnokolt intézményi elhelyezését, a kijelölt intézmény vezetője ezen külső okok miatt nem tudott gondoskodni a soron kívüli elhelyezésről. 

Másfél év alatt az érintett intézményi elhelyezésében előrelépés annak ellenére nem történt, hogy sürgős beutalásról volt szó és a beutalt életkörülményei a határozat szerint emberhez nem voltak méltóak. A körülmények ismeretében a beutaló hatóság tehetett volna lépéseket azért, hogy a cselekvőképtelen - és azóta egyedül élő - személy mielőbb intézményi elhelyezést nyerjen. Arra tekintettel, hogy az aljegyző a családsegítő szolgálat igénybevételével megoldotta a napi gondozást és más fogyatékos otthonok megkeresésével igyekszik meggyorsítani az elhelyezést, alkotmányos joggal kapcsolatos visszásságot nem állapítok meg. Felhívom azonban az érintett önkormányzat figyelmét arra, hogy a beutaló határozat sürgős elhelyezésről szólt és kérem, hogy az ügy megoldódásáról tájékoztassanak.

Budapest, 2000. május 11.

Gönczöl Katalin